ธปท.ขู่เข้มกู้อสังหาถ้าเก็งกำไรยังเพิ่ม
แบงก์ชาติเกาะติดมาตรการแอลทีวี พร้อมเพิ่มความเข้ม หากอสังหาฯ เก็งกำไร ด้านตลาดอสังหาฯ คาดหดตัว
28 มี.ค. 2562

แบงก์ชาติเกาะติดมาตรการแอลทีวี พร้อมเพิ่มความเข้ม หากอสังหาฯ เก็งกำไร ด้านตลาดอสังหาฯ คาดหดตัว
นายเมธี สุภาพงษ์ รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า มาตรการการกำหนดเงินดาวน์ขั้นต่ำหรืออัตราส่วนสินเชื่อต่อมูลค่าหลักประกัน (แอลทีวี) ที่มีผลบังคับใช้ ในวันที่ 1 เม.ย.นี้ ทางธนาคารพาณิชย์ได้มีการปรับตัวโดยเข้มงวดการปล่อยสินเชื่อมากขึ้น
ทั้งนี้ จะติดตามสถานการณ์หลังบังคับใช้ไปแล้ว 1 ไตรมาส หากมาตรการส่งผลกระทบเกินกว่าที่ประเมินจะต้องประเมินสถานการณ์ใหม่อีกครั้ง โดยการปรับให้เข้มข้นขึ้น หากพบว่ามีการเก็งกำไรภาคอสังหาริมทรัพย์มากขึ้น
น.ส.ธัญญลักษณ์ วัชระชัยสุรพล รองกรรมการผู้จัดการบริษัท ศูนย์วิจัยกสิกรไทย กล่าวว่า เศรษฐกิจครึ่งปีหลังปี 2562 คาดโตกว่าครึ่งปีแรกและจีดีพีจะอยู่ที่ 3.5-4% ขณะที่ตลาด อสังหาฯ ปีนี้ คาดว่าตลาดจะหดตัว ราวลบ 8.5% ถึงลบ 12.5% จากปีที่แล้ว มีการเติบโตเกือบ 20% เพราะความต้องการของตลาดเปลี่ยนทั้งผู้บริโภคชาวไทยและต่างชาติ โดยมีหลายๆ ปัจจัยไม่ว่าจะเป็นกำลังซื้อระดับล่างยังไม่ฟื้นตัว การดิสรัปชั่นกระทบต่อการจ้างงานและรายได้ในหลายอาชีพ